คำสั่งคสช.กวนใจ “ศรีสุวรรณ” เตรียมร้องศาลรธน. ปมปลดล็อคพื้นที่ส.ป.ก.
คำสั่งคสช.กวนใจ "ศรีสุวรรณ" เตรียมร้องศาลรธน. ปมปลดล็อคพื้นที่ส.ป.ก.
26 มิ.ย. 2560

นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย เปิดเผยว่า ในสัปดาห์หน้าจะไปยื่นเรื่องต่อศาลรัฐธรรมนูญให้วินิจฉัยว่า คำสั่งหัวหน้าคณะรักษาความสงบแห่งชาติ ที่ 31/2560 เรื่อง การใช้ที่ดินเพื่อเกษตรกรรมตามกฎหมายว่าด้วยการปฏิรูปที่ดินเพื่อเกษตรกรรมให้เกิดประโยชน์สูงสุดแก่เกษตรกรและประโยชน์สาธารณะของประเทศ ขัดต่อรัฐธรรมนูญหรือไม่
“สัปดาห์หน้าจะไปยื่นศาลรัฐธรรมนูญให้วินิจฉัยว่าคำสั่งดังกล่าวขัดต่อรัฐธรรมนูญหรือไม่” นายศรีสุวรรณ กล่าว
นายศรีสุวรรณ กล่าวว่า เนื่องจากพื้นที่ ส.ป.ก.ได้กำหนดไว้ให้ใช้เพื่อเกษตรกรรมโดยเฉพาะ แต่คำสั่งดังกล่าวกลับให้มีการยกเว้นนำไปใช้ประโยชน์เรื่องอื่น ซึ่งเป็นเรื่องที่ขัดต่อรัฐธรรมนูญ และก้าวล่วงต่อสิทธิของประชาชน
ทั้งนี้ เมื่อวันที่ 23 มิ.ย.ที่ผ่านมา ราชกิจจานุเบกษา ได้เผยแพร่คำสั่งหัวหน้าคณะรักษาความสงบแห่งชาติ ที่ 31/2560 เรื่อง การใช้ที่ดินเพื่อเกษตรกรรมตามกฎหมายว่าด้วยการปฏิรูปที่ดินเพื่อเกษตรกรรมให้เกิดประโยชน์สูงสุดแก่เกษตรกรและประโยชน์สาธารณะของประเทศ เพื่อเปิดทางให้มีการนำพื้นที่ดังกล่าวไปใช้ประกอบกิจการอื่นนอกเหนือจากเกษตรกรรม เช่น การทำเหมือง การผลิตไฟฟ้าจากพลังงานลม เป็นต้น